奉和興宗臘日招賓浴普光
作者：韓維
朝代：宋

paragraphs: 嘉臘世所用，况今以令休。
吾儕三四人，及辰爲茲游。
茲游豈其遠，東城大道周。
松檜寒色靜，臺殿香氣浮。
振衣聊自潔，舉觴復相酬。
淡泊顧多思，嘲諧訖無尤。
京都豪貴兒，良馬輕衣裘。
飛鷹搏狐兔，馳突明星流。
歸來擊鮮飲，趙舞間齊謳。
豈不一時樂，此樂異我求。
願君勤置酒，簡薄非所羞。